
CAMERA DEPUTAŢILOR
COMISIA PENTRU CONSTITUȚIONALITATE
COMISIA PENTRU ÎNVĂŢĂMÂNT

                         Nr.4c-11/272/2020

	


                                                                                          Bucureşti, 18.05.2021
BIROULUI PERMENENT
AL

CAMEREI DEPUTAȚILOR
Vă înaintăm, alăturat, RAPORTUL COMUN asupra Legii pentru  completarea Legii educaţiei naţionale nr. 1/2011, aflată în procedură de reexaminare ca urmare a Deciziei Curții Constituționale nr.190 din 27 mai 2020, publicată în Monitorul Oficial al României, Partea I, nr.475 din 4 iunie 2020, transmisă în vederea reexaminării, cu adresa nr. PL.x 262/2019 din 8 februarie 2021.
	               P R E Ş E D I N T E

             Ringo DĂMUREANU
	P R E Ş E D I N T E


Natalia-Elena INTOTERO 

                                                                                                 Bucureşti, 18.05.2021
                                                                                                   PLx 262/2019 
RAPORT COMUN
asupra Legii pentru completarea Legii educaţiei naţionale nr. 1/2011
În conformitate cu prevederile art.135 din Regulamentul Camerei Deputaţilor, republicat, cu modificările şi completările ulterioare, Comisia pentru constituționalitate şi Comisia pentru învăţământ au fost sesizate cu reexaminarea Legii pentru completarea Legii educaţiei naţionale nr. 1/2011, aflată în procedură de reexaminare ca urmare a Deciziei Curții Constituționale nr.190 din 27 mai 2020, publicată în Monitorul Oficial al României, Partea I, nr.475 din 4 iunie 2020, transmisă cu adresa PLx 262/2019/2021.
Această Lege, adoptată de Parlamentul României, cu respectarea prevederilor art.75 și ale art.76 alin (1) din Constituția României, republicată a fost transmisă spre promulgare Președintelui României la data de 23 aprilie 2020.

Președintele României a trimis sesizare de neconstituționalitate referitoare la prevederile Legii pentru  completarea Legii educaţiei naţionale nr. 1/2011.

În sesizarea de neconstituționalitate se prevede că prin modul în care a fost adoptată ”legea dedusă controlului de constituționalitate contravine prevederilor art. 61 alin. (2) și ale art. 75 alin. (1) din Constituție, fiind deturnată voința inițiatorilor, contrar principiului bicameralismului dezvoltat în jurisprudența Curții Constituționale. De asemenea, legea criticată încalcă dispozițiile art. 78 din Constituție referitoare la intrarea în vigoare a legii.” Totodată, se menționează că ”potrivit expunerii de motive a inițiatorilor, propunerea legislativă are ca obiect de reglementare exprimarea rezultatelor evaluării, după cum urmează: la nivelul ciclului de achiziții fundamentale (clasa pregătitoare, clasa I și clasa a II-a) prin nivelul atins, referitor la gradul de însușire a competențelor – în scopul eliminării presiunii notării asupra elevilor/părinților; la nivelul claselor a III-a și a IV-a prin note de la 1 la 10 (în scopul familiarizării elevilor de vârsta școlară mică cu specificul evaluării din ciclul gimnazial); la nivelul ciclului gimnazial secundar și în învățământul terțiar nonuniversitar, prin note de la 1 la 10 sau prin punctaje, în mod similar testelor internaționale. Camera Deputaților a adoptat tacit o formă a legii identică cu cea a inițiatorilor actului normativ, așa cum reiese și din titlul legii adoptate de prima Cameră, aceasta avea un articol unic, care conținea un singur punct, prin care modifica alin. (3) al art. 71 din Legea nr. 1/2011, cu privire la modul de exprimare a rezultatelor evaluării școlare. 

Senatul, în calitate de Cameră decizională, a renunțat la modificările adoptate de Camera Deputaților și a introdus alte cinci noi articole, cu un obiect de reglementare complet diferit de cel avut în vedere de inițiatori și adoptat de prima Cameră. Practic, în Camera decizională s-a adoptat o cu totul altă reglementare, s-a creat un nou cadru normativ în baza căruia activitățile din învățământul preuniversitar și universitar să se poată desfășura și online, în situația în care se instituie starea de urgență sau starea de asediu potrivit prevederilor constituționale. 

În Camera Deputaților, ca primă Cameră sesizată, textul și soluțiile adoptate de Senat nu au fost dezbătute, legea fiind semnificativ modificată de către Camera decizională față de forma inițiatorului și a primei Camere sesizate. Astfel, Senatul nu a permis dezbaterii și adoptării primei Camere sesizate toate completările, care vizează aspecte importante ale legii, precum modul de desfășurare a activității educaționale ori organizarea examenelor de admitere pentru anul universitar 2020-2021, ceea ce contravine art. 61 alin. (2) și art. 75 alin. (1) din Constituție, încălcând principiul bicameralismului.
De asemenea, prin Decizia nr. 62/2018, Curtea Constituțională a statuat că în analiza respectării principiului bicameralismului „trebuie avut în vedere (a) scopul inițial al  legii, în sensul de voință politică a autorilor propunerii legislative sau de filosofie, de concepție originară a actului normativ; (b) dacă există deosebiri majore, substanțiale, de conținut juridic între formele adoptate de cele două Camere ale Parlamentului; (c) dacă există o configurație semnificativ diferită între formele adoptate de cele două Camere ale Parlamentului”.

Curtea Constituțională a stabilit, prin Decizia nr. 472/2008, că: „Dezbaterea parlamentară a unui proiect de lege sau a unei propuneri legislative nu poate face abstracție de evaluarea acesteia în plenul celor două Camere ale Parlamentului nostru bicameral. Așadar, modificările și completările pe care Camera decizională le aduce asupra proiectului de lege adoptat de prima Cameră sesizată trebuie să se raporteze la materia avută în vedere de inițiator și la forma în care a fost reglementată de prima Cameră. Altfel, se ajunge la situația ca o singură Cameră, și anume Camera decizională, să legifereze, ceea ce contravine principiului bicameralismului (...) și a competențelor stabilite pentru cele două Camere, potrivit art. 75 alin. (1) din Legea fundamentală”.

Totodată, prin Decizia nr. 624/2016, Curtea Constituțională a statuat că art.75 alin. (3) din Constituție, prin folosirea sintagmei „decide definitiv” cu privire la Camera decizională, nu exclude, ci, dimpotrivă, presupune ca proiectul sau propunerea legislativă adoptată de prima Cameră sesizată să fie dezbătută în Camera decizională, unde i se pot aduce modificări și completări, dar Camera decizională nu poate modifica substanțial obiectul de reglementare și configurația inițiativei legislative, cu consecința deturnării de la finalitatea urmărită de inițiator.

Un alt aspect semnalat în sesizarea de neconstituționalitate se referă la contradicția dintre textul de lege criticat și dispozițiile art. 78 din Constituție, prin care se reglementează intrarea în vigoare a legii. Astfel, art. 78 din Constituție prevede că „Legea se publică în Monitorul Oficial al României și intră în vigoare la 3 zile de la data publicării sau la o dată ulterioară prevăzută în textul ei.”. Contrar acestor prevederi, art.III din legea transmisă spre promulgare precizează în mod expres că prevederile legii intră în vigoare la data publicării în Monitorul Oficial al României, Partea I. Rezultă, așadar, că dispozițiile legii se aplică înainte de intrarea sa în vigoare.

Examinând sesizarea de neconstituționalitate, Curtea a precizat că ”dezbaterea parlamentară a unui proiect de lege sau a unei propuneri legislative nu poate face abstracție de evaluarea acesteia în plenul celor două Camere ale Parlamentului. Modificările și completările pe care Camera decizională le aduce asupra propunerii legislative adoptate de prima Cameră sesizată trebuie să se raporteze la materia avută în vedere de inițiator și la forma în care a fost reglementată de prima Cameră. Altfel, se ajunge la situația ca o singură Cameră, și anume Camera decizională, să legifereze, ceea ce contravine principiului bicameralismului (Decizia nr. 472/2008, Decizia nr. 89/2017).” Examinând conținutul juridic al formei legii adoptate de Camera decizională, Curtea a constatat deosebirea majoră de conținut în raport cu forma propunerii legislative adoptată de Camera de reflecție. Astfel, se observă că a fost eliminată modificarea legislativă propusă de inițiatori, fiind introduse și aprobate cu totul alte dispoziții, cuprinzând soluții legislative diferite, fără legătură cu intenția de legiferare și, implicit, cu forma inițială a legii. Este evidentă lipsa oricărei legături a formei legii adoptate de Camera decizională cu inițiativa legislativă și forma legii adoptată de Camera de reflecție. Cele două forme constituie, practic, două legi diferite, aceasta fiind o situație tipică în care o singură Cameră a Parlamentului a legiferat. În concluzie, întrucât intervențiile aduse de Senat au schimbat total forma legii adoptate de prima Cameră, iar textele adoptate nu au făcut obiectul inițiativei legislative și nu au fost dezbătute în Camera de reflecție, legea adoptată încalcă principiul bicameralismului, ceea ce afectează legea în ansamblu. 

Curtea a constatat că textul legal citat încalcă prevederile art. 78 din Constituție, potrivit cărora "Legea se publică în Monitorul Oficial al României și intră în vigoare la 3 zile de la data publicării sau la o dată ulterioară prevăzută în textul ei." Sensul clar al textului constituțional este subliniat în jurisprudența Curții Constituționale, prin care s-a reținut că "un text de lege modificat sau nou-introdus nu poate intra în vigoare înaintea împlinirii termenului prevăzut de art. 78 din Constituție, respectiv 3 zile de la data publicării în Monitorul Oficial al României a actului normativ modificator" (Decizia nr. 568/2005). Ca urmare, întrucât stabilește intrarea în vigoare a legii înaintea împlinirii termenului prevăzut de art. 78 din Constituție, art. III din Legea pentru completarea Legii educației naționale nr.1/2011 este neconstituțional, contravenind textului constituțional de referință menționat.

În urma examinării, Curtea Constituțională a admis obiecția de neconstituționalitate și, prin Decizia nr.190/27.05.2020, a constată că Legea este neconstituțională  în ansamblul său. 

Potrivit prevederilor art. 75 din Constituția României, republicată și ale art.91 alin (8) pct.2 din Regulamentul Camerei Deputaților, republicat, cu modificările şi completările ulterioare, Camera Deputaților este prima Cameră sesizată.
În conformitate cu prevederile art. 61 și 63 din Regulamentul Camerei Deputaților, cu modificările şi completările ulterioare, membrii celor două comisii au dezbătut Legea supusă reexaminării în ședințe separate.

Comisia pentru învățământ a dezbătut Legea în ședința din data de 16 iunie 2020. 


La lucrările Comisiei au fost prezenți 15 deputați, din totalul de 25 membri ai Comisiei. 

În baza prevederilor art. 54 și 55 din Regulamentul Camerei Deputaților, republicat, cu modificări și completări, la dezbaterea Legii a participat ca invitat doamna Ioana Lazăr - secretar general în cadrul Ministerului Educației și Cercetării.

În urma dezbaterilor, Comisia pentru învățământ a propus, cu unanimitatea voturilor celor prezenți, adoptarea unui raport preliminar de respingere a Legii pentru completarea Legii educației naționale nr. 1/2011, declarată neconstituțională în ansamblul său.
Membrii Comisiei pentru constituționalitate au examinat Legea, Decizia Curții  Constituționale nr. 190/2020 și documentele anexate, în ședința din data de     18 mai 2021. 
Din numărul total de 13 membri ai Comisiei pentru constituționalitate au participat la şedinţă 8 deputaţi.
În această ședință, membrii Comisiei pentru constituționalitate au hotărât, cu unanimitate de voturi, respingerea Legii pentru completarea Legii educaţiei naţionale nr. 1/2011. 
Membrii celor două comisii propun plenului Camerei Deputaților respingerea Legii pentru completarea Legii educaţiei naţionale nr. 1/2011. 
În raport cu obiectul și conținutul său, actul normativ face parte din categoria legilor organice.
	   P R E Ş E D I N T E
               Ringo DĂMUREANU
	                  P R E Ş E D I N T E
           Natalia-Elena INTOTERO


	           S E C R E T A R

Laurenţiu-Nicolae CAZAN

	S E C R E T A R

Laurenţiu-Cristinel ŢEPELUŞ


Consilieri parlamentari,







Șef birou Ioana Florina Mînzu
Roxana David









Silvia Olaru

